google/wiki40b huggingface dataset:
כוח ההגנה העצמית האווירי של יפן

היסטוריה

יפן סיימה את מלחמת העולם השנייה תחת כיבוש אמריקאי, אף על פי שבתחילתה הייתה אחת המעצמות הגדולות בעולם.
כאשר הסתיימה המלחמה, אושר ליפנים להחזיק כוח שיטור בלבד, בניגוד לכוח צבאי משמעותי. כמו כן, נאסר עליהם לרכוש או לייצר נשק כבד. אולם, כבר בשנת 1950 הקימה יפן צבא, כחלק מהתפשטות המלחמה הקרה. יחד עם זאת, השלטון ביפן החליט לקבוע סעיפים בחוק, המגבילים את הצבא מלפעול מעבר לתחומי המדינה, למעט משימות בחסות האו"ם, שיהיו הגנתיות או הומניטריות. מפה מגיע השם הרשמי של הצבא: "כוחות ההגנה העצמית של יפן".
ולכן אף כיום על החיל עדיין נאסר לרכוש מפציצים אסטרטגיים.

ציוד

ליפן 62 מטוסי F-2, שהם למעשה מטוסי F-16 משופרים; 155 מטוסי F-15; ו-71 מטוסי פנטום. לחיל מערך מתקדם ללוחמה אלקטרונית והגנה אווירית המתבסס על מטוסי איוואקס והוק איי. גם מערך התובלה נחשב לגדול ומתקדם, ובו ניתן למצוא 25 מטוסי קוואסקי C-1 מתוצרת עצמית, שנועדו גם ללוחמה אלקטרונית, מטוסי בואינג ועוד.
כיום עובדים בחיל האוויר היפני על פרויקט של מטוס דור 5 מתוצרת יפן, X-2 שינשין.
מנדי ג'רופי

ביוגרפיה

נולד באביטל שבחבל תענך, בנם של הרב סעדיה ושולה ג'רופי, משלוחי חב"ד לחבל תענך. למד בבית הספר החב"די המקומי רשת אהלי יוסף יצחק חב"ד, לאחר מכן בישיבות תומכי תמימים חב"ד בלוד ובמגדל העמק. מנדי סיפר מספר פעמים שהחיבור הראשון עם המוזיקה היה בילדותו שבשעה שנערכה בבית ספרו אירוע מיוחד, לאירוע הוזמן כנר להופיע מול הילדים, אותו כנר כבש את ליבו בניגנתו. בתשרי ה'תשנ"א (1991), כשעבר מול רבו - הרבי מליובאוויטש - במעמד חלוקת הדולרים, קיבל מהרבי ברכה מיוחדת וחריגה לימי חודש תשרי: "מרבים בשמחה". מילים אלו הובילו אותו להחלטה שכשיגיע הזמן המתאים, לאחר סיום שנות הלימודים בישיבה, יצא בשליחות הרבי להתעסק בשירה ודרך כך להרבות בשמחה, בשנת ה'תשנ"ד נישא להילה למשפחת מעברי.
היה מקורב לרב נתן בוקובזה מנתיבות].

קריירה מוזיקלית

לאחר נישואיו החל לעסוק בשירה. החשיפה המשמעותית הראשונה שלו הייתה בשלושת כינוסי הקהל שנערכו בשנת תשנ"ה מטעם האגודה למען הגאולה, בהם הופיע בתור זמר חדש שעוד לא הכירו בציבור לצד האחים פיאמנטה ומרדכי בן דוד.
לאחר מכן החשיפה לכלל המגזר הייתה בסינגל "ארץ אשר תמיד" שהפך ללהיט וצעד שבועות ארוכים בראש מצעדי הזמר החסידיים. אלבום הבכורה שלו: "ארץ אשר תמיד" יצא בהפקת חברת גל פז.
תקליטו השני 'וידעת היום' עובד על ידי אלי יחיאלי והיווה אבן דרך במוזיקה החסידית, באלבום זה הופיעו לראשונה ז'אנרים שעד אז לא נעשה בהם שימוש במוזיקה החסידית, מה שהפך את התקליט לצעיר ודומיננטי באותה תקופה.
בשנת תשס"ב (2002) זכה בפרס המקום הראשון של "פסטיבל הזמר החסידי" שנערך בהיכל התרבות בתל אביב בניצוחו של מרדכי סובול, עם הלהיט 'ונגינותי ננגן'.
תקליטו "מרקדין" יצא לאור בשנת תשס"ד (2004) בעיבודיהם של משה ואלי לאופר ויובל סטופל. בולט בו השיר "מרקדין" שהפך ללהיט חתונות.
עם השנים השתתף ג'רופי בשיתופי פעולה רבים ביניהם 'פיה פתחה' עם ישי לפידות, משה לאופר ועוד עשרות רבות.]
בתשע"ב (2012) הלחין את השיר "אמן" אותו ביצע אברהם פריד באלבומו "תמשיך לתפס".
תקליטו "היום הוא יבוא" יצא לאור בשנת תשע"ה (2015) באלבום לחנים של מנדי בעצמו ושל ר' עקיבא המניק, רובי בנט, משה לאופר ועוד. על העיבודים המוזיקליים אחראים טובי המוזיקאים במוזיקה החסידית ובהם עמי כהן, משה לאופר, רובי בנט, משה רוט ועוד.
באדר תשע"ו (2016) הוציא ג'רופי את הספר "מרבים בשמחה" בו קיבץ 365 קטעים בנושא השמחה ע"פ תורת חסידות חב"ד.
את השיר "ואתם רוקדים" הוציא ג'רופי בשבט של תשע"ח (ינואר, 2018). השיר יצא מלווה בקליפ צבעוני שצולם בשוק ישראלי ומעורבים בו קטעי אנימציה ואפקטים חדשניים. את השיר עיבד שי ברק, שאף הפיק את הקליפ. מאז התפרסם השיר, הפך לאהוב ומסוקר במקומות רבים.
באייר תשע"ח (אפריל 2018) הוציא את השיר "גאולה", הלחן שייך במקור לזמר שלמה כ"ץ, והדביקו על לחן זה את המילים "אני מאמין באמונה שלמה בביאת המשיח, גאולה".
השיר הושמע בשמחת בית השואבה בקראון הייטס, ויצא לראשונה על ידי ג'רופי.
בראיונות שיתף ג'רופי, כי את ההשראה קיבל מהרבי מחב"ד, שאמר שמחכים רק לעוד בקשה של יהודי לבוא הגאולה.
פעמים רבות במהלך השנים ביצע ג'רופי מחוות כאלה לכבודה של ארץ ישראל והגאולה, אם בשירים שביצע ובאירועים וטקסים שלקח בהם חלק.
מיכה פרנקל

ביוגרפיה

מיכה פרנקל נולד בירושלים, למד בבית הספר היסודי "גאולה" בחיפה, וסיים את בית הספר הריאלי העברי בחיפה במגמה הספרותית.
למד באוניברסיטה העברית בירושלים היסטוריה של יוון ורומא ושפה וספרות צרפתית. קיבל מלגה ללימודים מממשלת צרפת ולמד באוניברסיטת ליל בשנים 1964–1966. לימד צרפתית בבתי ספר תיכוניים במהלך שנות השישים והשבעים והחל משנת 1986 עסק בתרגום בלבד.
דגם אדריכלי

בניית דגם

כאמור, רובם המוחלט של הדגמים האדריכליים נבנים מקרטון. דגמים פשוטים נבנים מקרטון ביצוע ודגמים שדורשים רמת גימור גבוהה יותר ועמידות לאורך זמן נבנים מקרטונים איכותיים כגון "קרטון מוזיאון", "פספרטו" ועוד. מודלים נבנים גם מעץ, עיסת נייר וחומרים אחרים ומשלבים בתוכם כמעט תמיד עוד חומרים נוספים התורמים להדמיית הבניין.
המעטפת החיצונית של מרבית הבניינים, אם כי ודאי לא כולם, בנויה ממישורים בצורות שונות המרכיבים את צורתם התלת ממדית של הבניין. מישורים אלו נחתכים מתוך גליונות הקרטון ומודבקים זה לזה בזווית ובגודל הנכון. חיתוך הקרטונים נעשה על פי רוב בהתאם לתוכנית אדריכלית המודפסת באותו קנה המידה של הדגם.

חיתוך והדבקה

חיתוך הקרטון מתבצע באמצעות סכין חיתוך חדה וסרגל מתכת המאפשר חיתוך בקו ישר. חדותה של הסכין הכרחית לרמת הדיוק של הדגם ואיכות הגמר שלו. לאחר חיתוך משטחי הקרטון הם מודבקים זה לזה באמצעות דבק. דבקים איכותיים וחזקים שאינם מלכלכים את הדגם הם לעיתים כאלה הדורשים זמן התייבשות ממושך. לצורך כך נעשה שימוש גם בסרט הדבקה זמני המחזיק את חלקי הקרטון זה לזה עד שיתייבש הדבק. במודלי עבודה פשוטים ומהירים נעשה לרוב שימוש בדבק חם המתקשה במהירות ואף זול באופן יחסי.
בהדבקת פינות של הדגם - מקומות בהם נפגשים שני קירות בזווית ישרה, מודבק צד קרטון אחד אל פני הקרטון האחר. במצב כזה, יראה בצד דגם עובי הקרטון ועלול לפגוע בחזותו. בדגמים בעלי גימור גבוה נעשה שימוש בחיתוך מסוג "גרונג" - חיתוך עובי הקרטון בזווית של 45 מעלות והדבקה של שניים כאלו על מנת לקבל פינה נקייה.
בניית קירות עגולים מתבצעת לרוב על ידי חיתוך חלקי של קווים מקבילים לאורך משטח הקרטון, כלומר חריצה קלה ולא חיתוך מלא. בשיטה זו ניתן לקפל את הקרטון לכדי צורה גלילית כשככל שהמרחק בין החיתוכים החלקיים קטן יותר - כך מתקבל משטח מעוגל יותר. לבסוף, מודבק על גבי הקרטון המעוגל נייר המחליק את הצורה ומעלים את הקווים. צורות בעלות כיוון עקמומיות נוסף, לא ניתן לחתוך מקרטון והן מצריכות בנייה מחומרים אחרים.

צבע חיפוי

כדי להמחיש את החומרים והצבעים של המבנה, נהוג לחפות את הקרטון בנייר צבעוני או בעל מרקם המדמה את חומר הגמר. פעולה זו מתבצעת בכלים דומים לזו של חיתוך הקרטון אולם מדובר בהצמדת מישור הדף אל מישור הקרטון ולא בבנייה של ממש. צביעת דגמים גם היא אפשרית אולם צבעים מסוימים, כגון צבע שמן או צבע גואש, גורמים לעיוות הקרטון.

חיות

לדגם המיועד לתצוגה, מוסיפים לרוב אלמנטים ההופכים אותו ל"חי" - כלומר עצמים נוספים המקנים לו מראה של סביבה מיניאטורית אמיתית. עצמים אלו כוללים אנשים, מכוניות, צמחייה וכדומה. כל אלה מתווספים אל הדגם לפי הקנה המידה הכולל.

אפקטים מיוחדים

אפקטים מיוחדים כוללים שימוש באמצעים חשמליים או מכניים בהצגת הדגם. השימוש הנפוץ ביותר הוא בעזרת תאורה המורכבת בתוך הדגם ומאירה את המבנה או המבנים מבפנים. באופן זה מתקבל אפקט מיוחד המדגיש, על פי בחירת האמן, את הנקודות המרכזיות והראויות לתשומת הלב העיקרית ואף עשוי להמחיש את מראה הבניין בלילה.

דגם בקנה מידה 1:1

דגם בקנ"מ 1:1 הוא דגם בגודלו האמיתי של הבניין. דגמים כאלו הנבנים מקורות ומוטות עץ פשוטים וחבלים הקושרים ביניהם באים לדמות את נפח הבנייה המתוכנן במיקומו ובגודלו המדויקים. דגמים אלה נהוגים במספר מדינות כחלק מהליך אישור הקמת בנייני ציבור או מבנים שעלולים לגרור את התנגדות הציבור. בעזרת דגם 1:1, יכול הציבור לראות ממדיו האמיתיים של המבנה המתוכנן.
גלישת גוף

גלישת גוף (באנגלית: Bodysurfing) היא פעילות ספורט גלישת גלים ללא שימוש בגלשן אלא בעזרת הגוף בלבד.
כדי לתפוס גלים צריך הגולש להתמקם לקראת בוא הגל ולחתור חזק ולהתיישר עם ידיו מושטות לפנים. וריאציות אחרות הן גלישה מתחת לגל ועליה על הגל, היזרקות על הגל והישפכות איתו, ועוד.
ברחבי העולם מתקיימות תחרויות מסודרות בין גולשים כשהמפורסמות בהן הן - Pipeline Bodysurfing Classic, תחרות המתקיימת בחוף הצפוני של אוהאו שבהוואי ו-The World Bodysurfing Championships, הנערכת מדי שנה בחודש אוגוסט באושנסייד, קליפורניה מאז 1977.
ספרי פינגווין

ראשית ההוצאה ועקרונותיה

ההוצאה נוסדה ב-1936 בלונדון על ידי אלן ליין (Allen Lane; ‏1902–1970) וונגליל קרישנן קרישנה מנון (Vengalil Krishnan Krishna Menon; ‏ 1896–1974).
ליין וקרישנה מנון הגדירו שתי מטרות, בהן דבקה ההוצאה עד ימינו: מחיר שווה לכל נפש (הוא קבע את המחיר של שישה פני לספר) ומחויבות למודרניזם. ליין השתדל שהצורך להוזיל את המחיר לא יפגום באיכות המוצר, כך הנייר שנבחר היה זול ודק יחסית אך עמיד. המחויבות למודרניזם התבטאה בעיצוב עטיפות הספרים, בלוגו ובגופן (font) הקריא והמודרני בו הודפסו הספרים (גופן Gill Sans הבריטי המוכר משילוט הרכבת התחתית של לונדון) כמו גם בבחירת הסופרים הראשונים שהוציאו בהוצאה את ספריהם בהם אנדרה מורואה, ארנסט המינגוויי (הקץ לנשק היה הספר השני שיצא בהוצאה), דשייל האמט, ריימונד צ'נדלר ועוד.

המיזוג עם רנדום האוס

לאחר מותו של אלן ליין בשנת 1970 רכש התאגיד הבריטי פירסון (Pearson) את ההוצאה. ביולי 2013 השלימו פירסון ו התאגיד הגרמני ברטלסמן שהחזיק בבעלות בהוצאת רנדום האוס האמריקאית, את מיזוגם של פינגווין ורנדום האוס, שניים מבתי ההוצאה לאור הגדולים בעולם. לאחר המיזוג 53% מהשליטה בבית ההוצאה לאור החדש נתונים בידי החברה הגרמנית ואילו 47% יהיו בשליטתה של החברה הבריטית. השלמת המיזוג יצרה בית הוצאה לאור בינלאומי שפועל בבריטניה, ארצות הברית, קנדה, אוסטרליה, ניו זילנד, קנדה, הודו, ספרד ומדינות אמריקה הלטינית. השולט בכ-30% משוק הספרים העולמי.

ספרות קלאסית

במקביל לספרות מודרנית הוציאה ההוצאה, החל מ-1945, תחת המותג Penguin Classics גם ספרות קלאסית שזכויות היוצרים עליה פגו כגון כל יצירות הומרוס, ג'פרי צ'וסר, ויליאם שייקספיר, צ'ארלס דיקנס ורבים אחרים. כן גאלה ההוצאה אפוסים ומיתוסים עתיקים כגון ביאוולף, גיז'מאר, סאגות איסלנדיות, הוצאות מלאות של כל אגדות האחים גרים ועוד. עם השנים הצטרפו לספרות הקלאסית עם יצירות מאוחרות יותר כגון ספרי ג'יין אוסטן, אדגר אלן פו, תומאס הרדי, ג'ורג' אליוט ועוד. בניגוד להוצאות אקדמיות של ספרות זו מצטיינים ספרי פינגווין הקלאסיים בעיצוב מודרני ומזמין ובציורים צבעוניים על הכריכה, ממיטב האמנות העולמית. בשנות ה-2000 החלו לצאת בהוצאה הקלאסית "מיטב הספרים מן המאה ה-20" בהם ספרי סקוט פיצג'רלד, וירג'יניה וולף, פרימו לוי, ג'ון סטיינבק ורבים אחרים.

מדריכים

בנוסף לספרות יפה מתמחה ההוצאה גם בהוצאת מדריכים בהם מדריך פינגווין לג'אז, מדריך הקלטות המוזיקה הקלאסית השנתי של פינגווין הנחשב למוביל ולמקיף ביותר בתחום ונקרא "התנ"ך של עולם ההקלטות הקלאסיות", מילוני פינגווין למיתולוגיה הנורדית ולמיתולוגיה היוונית, ספרי בישול וסדרת "Rough Guide", מדריכים מעשיים לשלל תחומי עניין מטיולים בעולם ועד "עשה זאת בעצמך".
משה כרמי

משה כרמי (ינובסקי) (דצמבר 1893 – 10 באוגוסט 1952) היה מחנך ישראלי. בנם של מייסדי פתח-תקווה, תלמיד המחזור הראשון בגימנסיה העברית 'הרצליה', ממגויסי הצבא העות'מאני במלחמת העולם הראשונה ומאנשי התגבורת לקרב תל-חי, מראשוני קיבוץ עין-חרוד בעמק יזרעאל, וממניחי המסד למערכת החינוך הייחודית של התנועה הקיבוצית.

פועלו החינוכי

מייד בבואו לעין-חרוד השתלב משה כרמי בסגל ההוראה של בית הספר המקומי שהפך בשנת 1927 לבית הספר המשותף לקיבוצים השכנים עין-חרוד ותל-יוסף (כיום "בית הספר המקיף עמק חרוד"). בשנים 1925–1952 הוא היה עמוד תווך במוסד חינוכי זה. את אוצר הידע שלו בתחומים הרבים – עברית, תנ"ך, ספרות, שירה, טבע, מולדת, היסטוריה, ערבית ומוזיקה – הנחיל לדורות של תלמידים. משה כרמי הדריך את חניכיו במסעות רגליים ברחבי הארץ והטמיע בהם את ערכי העבר המקראי, הציונות וידיעת הארץ. כמי שהשפה הערבית הייתה שגורה על פיו והיה בן-בית בכפר הערבי, הוא הכיר לתלמידיו את אורחות החברה הערבית והקנה להם את יחס הכבוד כלפי ערביי ארץ ישראל ומורשתם.
רז'ינאל גורו

ילדות

רז'ינאל גורו התחיל את צעדיו הראשונים בכדורגל בארץ מולדתו האיטי, במועדון ברלו, בגיל 13 עבר לבית הספר לכדורגל של סטנדרד ליאז' הבלגית.

סטנדרד ליאז'

בשנת 2008 הופיע לראשונה במדי הקבוצה הבוגרת במשחק גביע והבקיע שעזר לקבוצתו להעפיל לשלב הבא. העונה הראשונה של גורו בסטנדרד הייתה מוצלחת, הוא זכה למקום בהרכב במהירות. ב-1 במרץ 2009 רז'ינאל הבקיע שער ליגה ראשון מול סרקל ברוז'. כבר באותה עונה קבוצתו זכתה אליפות המדינה. בסתיו 2009 גורו ערך הופעת בכורה בליגת האלופות, בה שיחק נגד אולימפיאקוס וארסנל. גם עונת 2009/10 הייתה מוצלחת בשביל גורו, כאשר הוא זכה ב-2 תארים: גביע בלגיה והסופרקאפ בלגי.

קריליה סובטוב

בחורף 2013 גורו קיבל את ההצעה לעבור לקריליה סובטוב הרוסית. סכום ההעברה היה 500 אלף יורו עם חוזה לשנתיים וחצי. ערך בכורה בליגת העל ב-9 במרץ מול צסק"א מוסקבה. ב-13 באפריל הבקיע את שערו הראשון בקריליה במשחק נגד קרסנודאר.

רוסטוב

באוגוסט 2014, לאחר שקריליה ירדו לליגה הלאומית גורו עזב את הקבוצה הסמרית וחתם לשנתיים ברוסטוב. הופיע לראשונה במדי הצהובים-כחולים ב-14 באוגוסט בדקה ה-34 במשחק חוץ נגד לוקומוטיב מוסקבה שהסתיים בהפסד 2:1.

נבחרת לאומית

בשנת 2011 גורו ערך הופעת בכורה במדי האיטי במשחק נגד נבחרת טרינידד וטובגו. ב-7 באוקטובר 2011 במשחק מוקדמות מונדיאל 2014 גורו הבקיע 2 שערים מול איי הבתולה של ארצות הברית.
פרידריך אברט הצעיר

שנותיו הראשונות

אברט נולד בברמן בשנת 1894. אביו היה חבר המפלגה הסוציאל-דמוקרטית של גרמניה, פרידריך אברט, שעתיד היה להיות הקאנצלר האחרון של האימפריה הגרמנית ונשיאה הראשון של רפובליקת ויימאר.
בשנת 1909 החל אברט להתמחות כמדפיס. בשנת 1910 הוא הצטרף לתנועת הנוער העובדים הסוציאליסטים, ובשנת 1913 סיים את התמחותו והצטרף למפלגה הסוציאל-דמוקרטית.
בשנת 1915 גויס אברט לצבא הגרמני ושירת במלחמת העולם הראשונה, עם תום המלחמה הוא עבד בעיתונים שונים של המפלגה הסוציאל-דמוקרטית.
אברט נעצר על ידי הנאצים בשנת 1933 באשמת פעילות פוליטית בלתי חוקית. הוא הוחזק במשך שמונה חודשים במספר מחנות ריכוז. בשנת 1939 גויס מחדש לוורמאכט, ושוחרר בשנת 1940. הוא התחיל לעבוד בהוצאה לאור, ועד נפילת גרמניה הנאצית היה תחת מעקב של המשטר.

אחרי המלחמה

אחרי המלחמה נבחר אברט ליושב ראש של המפלגה הסוציאל-דמוקרטית במחוז ברנדנבורג של פרוסיה. בגלל מוצאו נהנה מיוקרה פוליטית גדולה ונחשב לאחד המנהיגים הבולטים בשטח הכיבוש הסובייטי של גרמניה. המפלגה הקומוניסטית של גרמניה חיזרה אחריו במטרה ליצור איחוד של שתי המפלגות.
בשנת 1946 תחת הלחץ של שלטונות הכיבוש הסובייטים שתי המפלגות התאחדו והקימו את מפלגת האיחוד הסוציאליסטי של גרמניה, אברט נבחר לחברות בוועד המרכזי ומאז שנת 1949 היה חבר הפוליטביורו.
עם דעיכת שיתוף הפעולה בין בעלות הברית וחלוקת ברלין אברט הפך לראש העירייה הראשון של ברלין המזרחית, תפקיד שהוא החזיק עד שנת 1967.
אברט היה בין מנסחיה של חוקת גרמניה המזרחית. בשנת 1949 הוא הפך לחבר בפולקסקאמר, הפרלמנט המזרח-גרמני, עד שנת 1971 הוא שימש כסגן נשיא הפרלמנט ומשנה זאת הוא היה יושב ראש סיעת מפלגת האיחוד הסוציאליסטי בפרלמנט.
אברט עוטר במספר עיטורים גבוהים מטעם גרמניה המזרחית ואחרי פרישתו מראשות עיריית ברלין המזרחית הוענקה לו אזרחות כבוד מטעם העיר, אולם היא בוטלה בשנת 1992.
טיאגו צ'יונק

קריירת מועדונים

צ'יונק התחיל את הקריירה שלו במחלקת הנוער של וילה האוזר ובגיל 19 חתם בקויאבה. כעבור שנה, חתם בברגאנסה מפורטוגל וכעבור שנה חזר לברזיל וחתם ב-CRB.
בשנת 2008 צ'יונק חתם ביאגלוניה ביאליסטוק מליגת העל הפולנית. בעונת 2009/2010 זכה עמה בגביע וגם בסופר קאפ.
בקיץ 2012 חתם בפאדובה מהסרייה ב'. ב-2 בספטמבר 2013 הושאל למודנה ובסיום העונה חתם על חוזה בקבוצה.
ב-11 בינואר 2016 חתם בפאלרמו מהסרייה א'.
אחרי שנתיים בפאלרמו, צ'יונק חתם לשנתיים וחצי בספאל.

קריירה בינלאומית

משפחתו של צ'יונק היא בעלת שורשים פולנית, ובאוקטובר 2011 עת שיחק בביאליסטוק, קיבל אזרחות פולנית. ב-13 במאי 2014, צ'יונק ערך את הופעת הבכורה שלו בנבחרת פולין בתיקו 0-0 נגד גרמניה.
צ'יונק השתתף עם הנבחרת ביורו 2016 ומונדיאל 2018. ב-19 ביוני 2018 הבקיע שער עצמי בהפסד 2-1 לסנגל במונדיאל 2018.
הרוסטראטוס

הרוסטראטוס (ביוונית עתיקה: Ἡρόστρατος) היה עלם צעיר אשר העלה באש את מקדשה של האלה ארטמיס בעיר אפסוס, ככל הנראה בשנת 356 לפנה"ס.
את שריפת המקדש, שהיה אחד משבעת פלאי תבל של העולם העתיק, ביצע הרוסטראטוס על מנת שיכנס שמו להיסטוריה. בעשותו כך קיווה הרוסטראטוס ששמו יזכר לעד לצד שמות האלים והגיבורים של המיתולוגיה היוונית ובכך למעשה חטא בחטא ההיבריס. בדומה ליצירות רבות מן המיתולוגיה והטרגדיה היווניות, כדוגמת אנטיגונה של סופוקלס, עונשו של הרוסטראטוס היה לא רק מוות בתלייה, אלא גם איסור הגיית שמו וסיפורו בכל רחבי יוון העתיקה.
אלפרד קר

אַלְפְרֶד קֶר (בשמו המקורי אלפרד קמפנר (בגרמנית: Alfred Kerr;‏ Kempner); ‏25 בדצמבר 1867 - 21 באוקטובר 1948) היה מבקר ספרות ותיאטרון רב השפעה, משורר ומסאי גרמני-יהודי.

ביוגרפיה

קר היה אחד משני ילדים במשפחה יהודית מצליחה בברסלאו, שלזיה. אביו, מאיר עמנואל קמפנר, היה סוחר יין ובעל מפעל. הוא שינה את שם משפחתו לשם קֶר בשנת 1887, והשינוי נעשה רשמי בשנת 1909. למד ספרות גרמנית ופילוסופיה באוניברסיטת ברלין והיה מבקר התיאטרון בעיתונים נחשבים כמו הברלינר טאגבלאט. רעייתו הראשונה, אינגבורג תורמלן, לה נישא ב-1917, מתה בגל השפעת בשנת 1918. בשנת 1920 נישא בשנית לפסנתרנית יוליה לבית וייסמן.
עם עליית הנאצים לשלטון ב-1933 נמלט עם אשתו יוליה וילדיהם מגרמניה לשווייץ. שם שהו כחצי שנה בתקווה שיוכל להמשיך לכתוב ולפרסם בשפה הגרמנית. המולי"ם השווייצרים חששו לפרסם ביקורת נגד המשטר הנאצי (בנימוק שמירת הנייטרליות) ועל כן עזבו לפריז. ספריו נשרפו בגרמניה. קר הצליח למכור תסריט בבריטניה וקיווה להפיק שם סרט, על כן עזבה המשפחה ללונדון ב-1935.
ב-1947 קיבלה משפחת קר אזרחות בריטית. ב-1948 בתחילת סיור מתוכנן בכמה ערים גרמניות, עבר קר אירוע מוחי בעת ביקורו בהמבורג. הוא שם קץ לחייו באמצעות מנת יתר של "ורונל" שרכשה עבורו אשתו. הוא נקבר בבית הקברות אולסדורף ללא אזכור דתו, לפי בקשתו. 
הותיר אחריו את רעייתו בן ובת. הבן, מייקל, הוא עורך דין מצליח והבת ג'ודית היא סופרת ומאיירת.
אפרה של אשתו נקבר למרגלות קברו לאחר פטירתה בשנת 1965.
אוטפה

היסטוריה

על פי שרידים ארכאולוגיים יושב האזור כבר לפני כאלפיים שנה. במאות ה-9 וה-10 הוקמו ביצורים על גבעת לינאמגי (Linnamägi). ידוע שהיה זה המבצר העיקרי של מחוז אוגנדי (Ugandi). האזור צפונית לגבעה שימש למגורים. כיוון שממרחק נראית הגבעה כראשו של דב זכה היישוב לשמו - "ראש הדב" (Otti pea).
בשנים 1116 הרוסים תקפו את היישוב מספר פעמים ב-1116, 1192 וב-1210.
החל משנת 1208 הותקף היישוב מספר פעמים על ידי המסדר הליבוני ולאחר שנכבש  ב-1224 הקים הבישוף הרמן מבצר אבן במקום. היה זה מבצר האבן הראשון שנבנה באסטוניה. ממצאים ארכאולוגיים מעידים על קיומה של עיירה בימי הביניים בשטח שבין גבעת לינאמגי לכנסייה של אוטפה.  
בית הספר היסודי הראשון ביישוב נפתח בשנת 1686.
בשנת 1702, במהלך המלחמה הצפונית הגדולה, בזזו חיילי הצבא הרוסי את היישוב וסביבותיו והעלו את המבצר ובית הכומר באש.
ב-1841 התקוממו האיכרים המקומיים כנגד בעל האחוזה, התקוממות זו נקראת "מלחמת פיהאירווה". 
בספטמבר 1876 נערך היריד החקלאי הראשון באסטוניה, שארגנה התאחדות האיכרים של טרטו, במעונו של הכומר ביישוב.
ב-4 ביוני 1884, לאחר כשלוש שנות דיונים על עיצובו, הוצג לראשונה דגל אסטוניה בכנסייה של אוטפה. 
בשנת 1862 הוכר היישוב כרשות מקומית ונקרא בשם "נוסטקו" (Nuustaku). על פי עדויות שכן בקרבת היישוב הנוכחי יער של עצי אגוז ומניחים שיער זה הוא מקור השם. בשנת 1922 הוחלף שם היישוב רשמית ל"אוטפה".
בשנת 1929 נערכה באוטפה אליפות אסטוניה הראשונה בסקי במישור.
ב-1 באפריל 1936 זכתה אוטפה למעמד של עיר.
באוגוסט 1944, בעקבות הלחימה בין הוורמאכט לצבא האדום באזור נהרס חלק נכבד מן העיר.
בשנת 1958 נערכה לראשונה בעיר אליפות כלל-סובייטית בסקי במישור.
ב-1959 נפתחה בעיר גימנסיה בתנאי פנימיה שהפכה בשנת 1975 לבית ספר כלל-ארצי לסקי.
בשנת 1999 צורפה העיר לנפת פיהאירווה ושם הנפה שונה לנפת אוטפה.

גאוגרפיה

העיר שוכנת ברמת אוטפה והגבעות הגבוהות ביותר בה קוטסמגי (Kuutsemägi) והרימגי (Harimägi) מגיעות לגובה של 217 ו-212 מטרים בהתאמה. האזור משופע באגמים והגדול שבהם הוא אגם פיהאירב (Pühajärv) השוכן דרומית-מערבית לעיר, מכסה שטח של 2,863 דונם ונחשב בעיני רבים לאחד היפים באסטוניה.

אוטפה כיום

העיר מורכבת משני אזורים - האזור הישן, בצפון העיר שהפך כבר בראשית המאה ה-20 ליישוב בעל אופי עירוני, והאזור החדש השוכן לשפתו הצפונית של אגם פיהאירב.
העיר משמשת כמרכז תיירותי בחורף למגוון פעילויות ספורטיביות כגון סקי במישור, קפיצות סקי והחלקה על קרח ומוכרת בשל כך גם מחוץ לגבולות אסטוניה.
משנת 1964 נערך בה כל שנה מרתון סקי שנקרא "מרתון טרטו", משנת 1996 הוא מתחיל בה ומסתיים בעיר אלבה וכולל מסלול באורך של 63 קילומטרים.
משנת 1999 נערך בה שלב בתחרות גביע העולם לסקי במישור (FIS Cross-Country World Cup) שמארגנת הפדרציה הבינלאומית לסקי.
לאיוש אסטאלוש

השתתפות באולימפיאדות

אסטאלוש ייצג את יוגוסלביה בארבע אולימפיאדות שחמט. באולימפיאדת השחמט 1926, אולימפיאדת השחמט הלא רשמית השנייה שהתקיימה בבודפשט. אסטאלוש שיחק בלוח הראשון של הנבחרת ויוגוסלביה זכתה במדליית הכסף הקבוצתית. שנה מאוחר יותר, באולימפיאדת השחמט 1927, אולימפיאדת השחמט הראשונה שאורגנה על ידי פיד"ה, שיחק אסטאלוש בלוח השלישי וצבר ארבעה ניצחונות, שמונה תוצאות תיקו וארבעה הפסדים. בין היתר ניצח את מריו מונטיצ'לי, הולגר נורמן הנסן ואלאן נילסון וסיים בתיקו מול ארנסט גרינפלד ומקס אויבה.
באולימפיאדת השחמט 1931, אולימפיאדת השחמט הרביעית שאורגנה על ידי פיד"ה, שיחק אסטאלוש בלוח השני והשיג שבעה ניצחונות, שש תוצאות תיקו ושלושה הפסדים. בין היתר ניצח את סבלי גריגורייביץ' טרטקובר, פרדריק ייטס ופרנק מרשל. באולימפיאדת השחמט 1936, אולימפיאדת השחמט הלא רשמית השלישית, שיחק אסטאלוש בלוח הרביעי והשיג חמישה ניצחונות, שמונה תוצאות תיקו ושלושה הפסדים.
בשנת 1931 הגיע אסטאלוש למקום ה-13 בתחרות בלד (ניצח: אלכסנדר אלכין). בשנת 1934 הגיע למקום השישי בתחרות מריבור (ניצחו: וסיה פירץ ולאיוש שטיינר). בשנת 1935 חלק מקום 8–9 בתחרות בלגרד (ניצחו: וסיה פירץ ובוריסלב קוסטיץ'). בשנת 1938 חלק מקום 5–7 בתחרות ליובליאנה (ניצח: בוריסלב קוסטיץ').
במהלך מלחמת העולם השנייה שיחק אסטאלוש בלוח הראשון של נבחרת קרואטיה בדו-קרב מול איבן ולדימיר רוהאצ'ק מסלובקיה וסיים בתיקו 1-1. ההתמודדות התקיימה בזגרב, בחודש דצמבר 1941. בשנה שלאחר מכן חזר אסטאלוש להונגריה והתמנה להיות סגן הנשיא של איגוד השחמט ההונגרי ומזכיר של ועדת הדירוג של פיד"ה. הוא קיבל דרגת אמן בינלאומי בשנת 1950 ותואר שופט בינלאומי בשנת 1951.
בשנת 1948 חיבר, ביחד עם גדעון ברצה את הספר A hágai és moszkvai világbajnoki sakkversenyek ולאחר מכן חיבר ספר שחמט בשם A sakkjáték elemei שיצא לאור בשנת 1951 בבודפשט. הוא נפטר בבודפשט כתוצאה משאיפת גז רעיל במהלך המרד ההונגרי נגד ברית המועצות. תחרות שחמט לזכרו מתקיימת מדי שנה, מאז שנת 1958.

לקריאה נוספת

Arpád Walter Földeák: Dr. Lajos Asztalos
שין ג'ווי

הגילוי

ב-1971 חשפו עובדים שעבדו בחפירת מקלט עבור בית חולים ליד שנגחאי את קברה של שין ג'ווי, את קברו של בעלה, וכן את קברו של אדם צעיר, שככל הנראה היה בנם. בסיוע של למעלה מ-1,500 תלמידי תיכון, החלו הארכאולוגים בחפירה גדולה באתר החל מינואר 1972. גופתה של שין ג'ווי נמצאה בתוך ארבעה מבני אורן מלבניים, האחד בתוך השני, שנקברו תחת שכבות של פחם וחמר לבן. הגופה הייתה עטופה בעשרים שכבות של בגדים קשורים בסרטי משי. הגלימה שבה הייתה עטופה שין ג'ווי הייתה מאוירת באיורים שמתארים כיצד הנפטרת עולה לשמים.
גופתה של שין ג'ווי נשתמרה להפליא. עורה היה רך ולח, ושריריה אפשרו לכופף את המפרקים בזרועותיה וברגליה. שימור זה אפשר לרופאים במכון הרפואי של פרובינציית הו-נאן לבצע נתיחה שלאחר המוות ב-14 בדצמבר 1972. הרבה ממה שידוע על אורח החיים של שין ג'ווי נלמד מבדיקה זו ומבדיקות אחרות.
בקברה של שין צ'ווי נמצאו כמויות רבות של מזון ומתכוני אוכל, וכן מערכת כלי הלכה העתיקה הגדולה ביותר שנמצאה אי-פעם.

הממצא החומרי בקברה של שין ג'ווי

פריטי ומנחות הקבורה אשר התגלו בקברה של שין ג'ווי יכולים ללמד הרבה על המיתולוגיה הסינית, על התרבות הפולחנית של התקופה, ועל תפיסת החיים שלאחר המוות. מבין שלושת הקברים שהתגלו, קברה של שין ג'ווי הוא העשיר והמרתק ביותר. היות שחלקו העליון של הקבר נאטם בשכבות של פחם וסיד, התאפשרה השתמרות יוצאת דופן של ממצאים, כולל כאלה העשויים מחומרים מתכלים, כגון בדים. מעל המלבושים בהם הייתה גופתה של שין ג'ווי הונח נס משי בצורת האות T, המעוטר בסצנות שמתארות את מעברה של המנוחה לעולם הבא. נראה כי הנס שימש כמעין מפה קוסמית אשר נועדה להדריך את נשמתה של שין ג'ווי למצוא את דרכה לעולם הבא. על גבי הנס מתוארים סמלים ודמויות רבים, המאורגנים בסדר עולה מן עולם הרוחות התת-קרקעי, עולם בני האדם, בו מתואר טקס הפרידה משין ג'ווי, ועולם בני האלמוות, שהוא החלק הרחב והמפורט ביותר.  נס הקבורה הוא אחת היצירות החשובות ביותר בתולדות סין, היות שהוא מייצג את אמנות הציור הסינית המרשימה והמפותחת של תקופת האן.

חשיבות

המומיה וקברה של שין ג'ווי נחשבים לאחד הממצאים הארכאולוגיים החשובים ביותר של המאה ה-20. מלבד מכך שמדובר בגופה שנשתמרה במצב הטוב ביותר שהתגלה אי פעם, ובפרט בסין, תוכנו של קברה של שין ג'ווי חשף כמות עצומה של מידע על החיים בתקופת שושלת האן שלא היו ידועים קודם לכן. הגילוי ממשיך לקדם תחומי ארכאולוגיה ומדע במאה ה-21, במיוחד בתחום של שימור שרידי אדם קדמוניים. בשנת 2003 פיתחו מדענים תרכובת סודית שהוזרקה לכלי הדם שעדיין קיימים במצב טוב יחסית בגופתה של שין ג'ווי, כדי להבטיח את שימורה בצורה הטובה ביותר.
תיל

תַּיִל (בריבוי: תֵּילִים) הוא סיב מתכתי דק וארוך בעל תכונות של אלסטיות, חוזק והולכה חשמלית. בהתאם, משמשים תילים למאמצים מכניים ולהולכת חשמל. על פי רוב תילים מיוצרים על ידי משיכת המתכת דרך חור.
תילים מיוצרים במגוון רחב של קטרים וממגוון של מתכות, בהתאם לייעודם. מספר תילים שזורים ביחד נקראים כבל. ליפוף תיל סביב ליבה נקרא סליל.
את הפעלים גזורי השם תִּיֵּל וכן תֻּיַּל (במובן קשירה וחיבור בתיל) חידש המילונאי ראובן אלקלעי, לפי הכתוב במילונו.